Intern Finansiel Kontrol

J.nr. 2024 - 43727

Ref. IFK

Den 1. juli 2024

**Revisionsinstruks for tilskud ydet af Miljøstyrelsen**

For revision af projektregnskaber for tilskud på 100.000 kr. eller derover.

Denne revisionsinstruks gælder for projektregnskaber for tilskud ydet af Miljøstyrelsen. Tilskudsordninger omfattet af denne revisionsinstruks fremgår af bilag 1. Revisionsinstruksen kan også anvendes i forbindelse med samarbejdsaftaler om rådgivning og bistand til Miljøstyrelsen.

Revisionen gælder ikke for tilskud, der ydes til tilskudsmodtagere, som revideres af Rigsrevisionen. Det forudsættes derfor, at revisor anvender de pr. 1. januar 2017 gældende standarder for offentlig revision (SOR), svarende til 5-7. Ligeså forudsættes det, at en revision følger de til enhver tid gældende standarder for revision af offentlige tilskud.

I henhold til SOR 5 gælder revisionsinstruksen for revision af projektregnskaber med regnskabsafslutning den 15. december 2017 eller senere.

**§ 1.** Revisionen udføres af en statsautoriseret-, registreret-, godkendt- eller registreret EU/EØS-revisor, således som disse begreber er defineret i lov om godkendte revisorer og revisionsvirksomheder §§ 3, 10 og 11.[[1]](#footnote-1) Revisionen for kommuner og regioner udføres af en statsautoriseret eller registreret revisor i overensstemmelse med bekendtgørelse om kommunernes budget- og regnskabsvæsen, revision mv.§ 5[[2]](#footnote-2) og bekendtgørelse om regionernes budget- og regnskabsvæsen, revision mv.§ 5[[3]](#footnote-3).

*Stk. 2.* I tilfælde af revisorskift i projektperioden skal den tiltrædende revisor rette henvendelse til den fratrædende revisor, der har pligt til at oplyse grunden til fratrædelsen.

**§ 2.** Revisionen foretages i overensstemmelse med god offentlig revisionsskik, således som dette begreb er fastlagt i § 3 i lov om revision af statens regnskaber mv.[[4]](#footnote-4), og nærmere præciseret i stk. 2 og 3, standarderne for offentlig revision (SOR) 5-7 og §§ 3-7.

*Stk. 2.* Ved revisionen efterprøves, om projektregnskabet er rigtigt, og om de dispositioner der er omfattet af regnskabsaflæggelsen, er i overensstemmelse med meddelte bevillinger, love og andre forskrifter, samt med indgåede aftaler og sædvanlig praksis.

*Stk. 3.* Der foretages endvidere en vurdering af, hvorvidt der er taget skyldige økonomiske hensyn ved forvaltningen af de midler, der er omfattet af projektregnskabet.

**§ 3.** Revisionens omfang afhænger af tilsagnshavers administrative struktur og forretningsgange, herunder den interne kontrol og andre forhold af betydning for regnskabsaflæggelsen. Desuden har tilskuddets (tilsagnets) størrelse betydning for revisionens omfang.

**§ 4.** Ved revisionen skal revisor efterprøve:

1. Om projektregnskabet er rigtigt, dvs. uden væsentlige fejl eller mangler, og om det er sammenligneligt med det projektbudget, der er grundlag for Miljøstyrelsens tilsagn inklusiv eventuelt senere aftalte ændringer.
2. Om tilskudsbetingelserne er opfyldt, herunder de bestemmelser og vilkår, der er angivet i Miljøstyrelsens tilsagnsbrev med eventuelle bilag og eventuel bekendtgørelse, som der heri henvises til, samt vejledninger og revisionsinstruks.
3. Om tilskudsmodtager har foretaget en faglig afrapportering i de tilfælde, hvor tilskudsyder har stillet krav herom, samt hvorvidt de data, der ligger til grund herfor, er pålidelige.
4. Om midlerne er anvendt til formålet og i overensstemmelse med det budget, der ligger til grund for tilsagnet om tilskud med senere ændringer, herunder at projektet er gennemført inden for den fastsatte frist.
5. Om tilskudsmodtager har udvist sparsommelighed, produktivitet og effektivitet.
6. Om de oplysninger, tilskudsmodtager har meddelt Miljøstyrelsen om opfyldelse af resultatkravene, er dokumenterede.
7. Om tilskudsmodtager har leveret egenfinansiering i overensstemmelse med tilsagnsbrevet.
8. Om der i projektregnskabet er medtaget udgifter, i overensstemmelse med tilsagnets vilkår.

*Stk. 2.* Revisionen kan udføres ved stikprøvevise undersøgelser.

**§ 5.** Tilskudsmodtager skal give revisor de oplysninger, som må anses af betydning for bedømmelsen af projektregnskabet samt for revisors vurdering af forvaltningen, herunder opnåede mål og resultater. Tilskudsmodtager skal give revisor adgang til at foretage de undersøgelser, som revisor finder nødvendige, og tilskudsmodtager skal desuden sørge for, at revisor får de oplysninger og den bistand, som revisor anser for nødvendig for udførelsen af sit hverv.

**§ 6.** Bliver revisor opmærksom på lovovertrædelser eller tilsidesættelser af forskrifter af væsentlig betydning i forbindelse med midlernes forvaltning, påhviler det revisor straks at give tilsagnshaver meddelelse herom, samt at påse at tilsagnshaver inden tre uger giver Miljøstyrelsen meddelelse herom. I modsat fald er det revisors pligt at orientere Miljøstyrelsen. Revisors bemærkninger indsendes sammen med meddelelsen.

*Stk. 2.* Det samme gælder, hvis revisor under sin revision eller på anden måde bliver opmærksom på, at projektets gennemførelse er usikker af økonomiske årsager eller andre grunde.

**§ 7.** Det reviderede projektregnskab forsynes med en påtegning, hvoraf det skal fremgå, at regnskabet er revideret i overensstemmelse med kravene i bekendtgørelse om godkendte revisorers erklæringer[[5]](#footnote-5) §§ 3-8 og med reglerne i denne instruks. Påtegningen ønskes uanset om regnskabet ikke opfylder betingelserne i bekendtgørelsens § 2, nr. 1 eller 2. Forbehold og supplerende oplysninger skal fremgå af påtegningen. De samlede projektudgifter oplyses i påtegningen. I øvrigt henvises til Rigsrevisionens publikation om ”Forvaltning og revision af offentlige tilskud” af april 2015.[[6]](#footnote-6)

*Stk. 2.* Revisor skal afgive en revisionserklæring med revisors vurdering og konklusion vedrørende den udførte revision, jf. § 4. Erklæringen kan afgives i tilslutning til påtegningen eller i en revisionsprotokol.

*Stk. 3.* Revisors erklæring skal udformes med udgangspunkt i paradigmet i bilag 2 til denne instruks.

*Stk. 4.* Tilskudsmodtager indsender genpart af revisionserklæringen til Miljøstyrelsen sammen med det revisorpåtegnede projektregnskab.

**§ 8.** Instruksen træder i kraft den 1. juli 2024. Samtidig ophæves alle gældende revisionsinstrukser.

**Bilag 1. Tilskudsordninger omfattet af revisionsinstruksen**

Revisionsinstruksen finder anvendelse på tilskudsordninger med bevillingsmæssig hjemmel i nedenstående underkonti på finansloven ved projektregnskaber *på 100.000 kr. eller derover:*

* Miljøstøtte til Arktis FL § 23.21.31.10
* Aktiviteter vedrørende bekæmpelsesmidler FL § 23.22.31.10
* Miljøteknologisk Udviklings- og Demonstrationsprogram FL § 23.23.15.70
* Afhjælpende foranstaltninger, værditabsordning FL § 23.24.50.10
* Støtte til indsats vedrørende generationsforureninger mv. FL § 23.24.54.10
* Teknologipulje FL § 23.24.55.10

Revisionsinstruksen finder anvendelse på tilskudsordninger med bevillingsmæssig hjemmel i nedenstående underkonti på finansloven ved projektregnskaber *på 1 mio. kr. eller derover*:

* Stormflodspulje til genopretning i hårdt ramte kommuner FL § 23.21.50.70
* Udtagning af klima-lavbundsjorder FL § 23.22.02.32
* Tilskud til faciliterende lavbundsindsats FL § 23.22.02.34
* Vandløbsrestaureringer FL § 23.22.02.60
* Sørestaurering og dambrugsopkøb FL § 23.22.02.62
* Tilskudspulje til medfinansiering af drikkevandsbeskyttelse FL § 23.22.14.10

**Bilag 2. Paradigme for revisors erklæring**

**Erklæring om offentlig revision af projektregnskab**

Fuldstændigt regnskab efter en begrebsramme, der ikke kan fraviges.

Regnskab omfattet af begrebsramme med særligt formål.

Regnskabet indeholder ikke en ledelsesberetning.

Revisors konklusion uden modifikationer. Fortsat drift er ikke et regnskabsprincip i begrebsrammen. Såfremt drift er en forudsætning, må erklæringen tilpasses.

Erklæring efter ISA 700 og med de tilpasninger, der følger efter ISA 800 samt bekendtgørelse om godkendte revisorers erklæringer§§ 18-21.

Revisionen er foretaget i henhold til ISA, samt standarder for offentlig revision (SOR) og Miljøstyrelsens gældende revisionsinstruks.

**DEN UAFHÆNGIGE REVISORS ERKLÆRING**

Til [tilskudsmodtagers] ledelse og Miljøstyrelsen

**ERKLÆRING PÅ PROJEKTREGNSKAB**

**Konklusion**

Vi har revideret projektregnskabet for [tilskudsmodtager] for tilskud fra [tilskudspulje – se bilag 1] modtaget fra Miljøstyrelsen til projekt [tilskudsprojekt/projekttitel], journal nr. [j. nr], for perioden [dd.mm.20xx – dd.mm.20xx] med samlede udgifter på i alt [beløb] kr. Projektregnskabet udarbejdes efter retningslinjerne i Miljøstyrelsens tilsagnsbrev af [dd.mm.20xx] (”tilskudsgivers retningslinjer”).

Det er vores opfattelse, at projektregnskabet i alle væsentlige henseender er rigtigt og dermed udarbejdet i overensstemmelse med tilskudsgivers retningslinjer.

**Grundlag for konklusion**

Vi har udført vores revision i overensstemmelse med internationale standarder om revision, de yderligere krav, der er gældende i Danmark, samt standarderne for offentlig revision (SOR), idet revisionen udføres efter bestemmelserne i Miljøstyrelsens gældende revisionsinstruks.

Vores ansvar ifølge disse standarder og krav er nærmere beskrevet i erklæringens afsnit ”Revisors ansvar for revisionen af projektregnskabet”. Vi er uafhængige af tilskudsmodtager i overensstemmelse med internationale etiske regler for revisorer (IESBA’s Etiske regler) og de yderligere krav, der er gældende i Danmark, ligesom vi har opfyldt vores øvrige etiske forpligtelser i henhold til disse regler og krav.

Det er vores opfattelse, at det opnåede revisionsbevis er tilstrækkeligt og egnet som grundlag for vores konklusion.

**Fremhævelse af forhold i regnskabet – anvendt regnskabspraksis samt begrænsning i distribution og anvendelse**

Vi henleder opmærksomheden på, at projektregnskabet er udarbejdet i henhold til tilskudsgivers retningslinjer. Projektregnskabet er udarbejdet med henblik på at hjælpe tilskudsmodtager til overholdelse af de regnskabsmæssige bestemmelser i tilskudsgivers retningslinjer. Som følge heraf kan projektregnskabet være uegnet til andre formål.

Vores erklæring er udelukkende udarbejdet til brug for tilskudsmodtager og tilskudsgiver og bør ikke udleveres til eller anvendes af andre parter end tilskudsmodtager og tilskudsgiver

Vores konklusion er ikke modificeret som følge af disse forhold.

*<Indsæt flere, hvis relevant, jf. ISA 800 henholdsvis ISA 706 og bekendtgørelse om godkendte revisorers erklæringer § 21>*

**Fremhævelse af forhold vedrørende revisionen**

Tilskudsmodtager har i overensstemmelse med tilskudsgivers retningslinjer medtaget de af tilskudsgiver godkendte budgettal som sammenligningstal i projektregnskabet. Budgettallene har ikke været underlagt revision.

*<Indsæt flere, hvis relevant, jf. ISA 800 henholdsvis ISA 706 og bekendtgørelse om godkendte revisorers erklæringer § 21>*

**Ledelsens ansvar for projektregnskabet**

Ledelsen har ansvaret for udarbejdelsen af et projektregnskab, der i alle væsentlige henseender er rigtigt, dvs. udarbejdet i overensstemmelse med tilskudsgivers retningslinjer. Ledelsen har endvidere ansvaret for den interne kontrol, som ledelsen anser for nødvendig for at udarbejde et projektregnskab uden væsentlig fejlinformation, uanset om denne skyldes besvigelser eller fejl.

**Revisors ansvar for revisionen af projektregnskabet**

Vores mål er at opnå høj grad af sikkerhed for, at om projektregnskabet som helhed er uden væsentlig fejlinformation, uanset om denne skyldes besvigelser eller fejl, og at afgive en erklæring med en konklusion.

Høj grad af sikkerhed er et højt niveau af sikkerhed, men er ikke en garanti for, at en revision, der udføres i overensstemmelse med internationale standarder om revision og de yderligere krav, der er gældende i Danmark, samt standarderne for offentlig revision (SOR), jf. Miljøstyrelsens gældende revisionsinstruks, altid vil afdække væsentlig fejlinformation, når sådan findes. Fejlinformation kan opstå som følge af besvigelser eller fejl og betragtes som væsentlige, hvis det med rimelighed kan forventes, at de enkeltvis eller samlet har indflydelse på de økonomiske beslutninger, som regnskabsbrugerne træffer på grundlag af projektregnskabet.

Som led i revisionen, der udføres i overensstemmelse med internationale standarder om revision og de yderligere krav, der er gældende i Danmark, jf. Miljøstyrelsens revisionsinstruks, foretager vi faglige vurderinger og opretholder professionel skepsis under revisionen. Herudover:

* Identificerer og vurderer risikoen for væsentlig fejlinformation i projektregnskabet, uanset om denne skyldes besvigelser eller fejl, udformer og udfører revisionshandlinger som reaktion på disse risici samt opnår revisionsbevis, der er tilstrækkeligt og egnet til at danne grundlag for vores konklusion. Risikoen for ikke at opdage væsentlig fejlinformation forårsaget af besvigelser kan omfatte sammensværgelser, dokumentfalsk, bevidste udeladelser, vildledning eller tilsidesættelse af intern kontrol.
* Opnår vi forståelse af den interne kontrol med relevans for revisionen af projektregnskab for at kunne udforme revisionshandlinger, der er passende efter omstændighederne, men ikke for at kunne udtrykke en konklusion om effektiviteten af tilskudsmodtagers interne kontrol.
* Tager vi stilling til om den regnskabspraksis, som er anvendt af ledelsen, er passende, samt om de regnskabsmæssige skøn og tilknyttede oplysninger, som ledelsen har udarbejdet, er rimelige.

Vi kommunikerer med ledelsen om blandt andet det planlagte omfang og den tidsmæssige placering af revisionen, samt betydelige observation, herunder eventuelle betydelige mangler i intern kontrol, som vi identificerer under revisionen.

**ERKLÆRING I HENHOLD TIL ANDEN LOVGIVNING OG ØVRIG REGULERING**

**Udtalelse om juridisk-kritisk revision og forvaltningsrevision**

Ledelsen er ansvarlig for, at de dispositioner, der er omfattet af regnskabsaflæggelsen, er i overensstemmelse med meddelte bevillinger, love og andre forskrifter, samt med indgåede aftaler og sædvanlig praksis, og at der er taget skyldige økonomiske hensyn ved forvaltningen af de midler og aktiviteterne, der er omfattet af projektregnskabet. Ledelsen har i den forbindelse ansvar for at etablere systemer og processer, der understøtter sparsommelighed, produktivitet og effektivitet.

I tilknytning til vores revision af projektregnskabet er det vores ansvar at gennemføre juridisk-kritisk revision og forvaltningsrevision af udvalgte emner i overensstemmelse med standarderne for offentlig revision (SOR). I vores juridisk-kritiske revision efterprøver vi med høj grad af sikkerhed for de udvalgte emner, om de dispositioner, der er omfattet af regnskabsaflæggelsen er i overensstemmelse med relevante bestemmelser i bevillinger, love og andre forskrifter samt indgåede aftaler og sædvanlig praksis. I vores forvaltningsrevision vurderer vi med høj grad af sikkerhed, om de undersøgte systemer, processer eller dispositioner understøtter skyldige økonomiske hensyn ved forvaltningen af de midler og driften af aktiviteterne, der er omfattet af projektregnskabet.

Hvis vi på grundlag af det udførte arbejde konkluderer, at der er anledning til væsentlige kritiske bemærkninger, skal vi rapportere herom i denne udtalelse.

Vi har ingen væsentlige kritiske bemærkninger at rapportere i denne forbindelse.

[By], [dd.mm.20xx]

[Godkendt revisionsfirma]

[CVR-nummer]

[Revisors underskrift]

[Revisors navn]

[Revisors titel]

[Revisors registreringsnummer/MNE-nummer]

1. LBK nr 1219 af 31/08/2022 [↑](#footnote-ref-1)
2. BEK nr 1051 af 15/10/2019 [↑](#footnote-ref-2)
3. BEK nr 2305 af 28/12/2020 [↑](#footnote-ref-3)
4. LBK nr 101 af 10/01/2012 [↑](#footnote-ref-4)
5. BEK nr 518 af 24/05/2024 [↑](#footnote-ref-5)
6. <https://modst.dk/media/14942/forvaltning-og-revision-af-offentlige-tilskud.pdf> [↑](#footnote-ref-6)